BA คาดปี 65 ผู้โดยสารฟื้น 2.6 ล้านคน เตรียมเปิดเส้นทางบินเพิ่ม
BA คาดปี 65 ผู้โดยสาร 2.6 ล้านคน หลังสถานการณ์โควิด-19 เริ่มคลี่คลาย คนเดินทางเพิ่มขึ้น คาดอัตราขนส่งผู้โดยสาร (Load Factor) ไว้ที่ 65% เตรียมตัวเปิดเส้นทางบินเพิ่มต่อเนื่อง
BA คาดปี 65 ผู้โดยสาร 2.6 ล้านคน หลังสถานการณ์โควิด-19 เริ่มคลี่คลาย คนเดินทางเพิ่มขึ้น เตรียมตัวเปิดเส้นทางบินเพิ่มต่อเนื่อง
4 มี.ค. 2565

นางสาวลีฬภัทร ลีฬหวณิช ผู้อำนวยการส่วนบริหารการเงินองค์กร บริษัท การบินกรุงเทพ จำกัด (มหาชน) หรือ BA เปิดเผยว่า บริษัทฯ คาดว่าบริษัทคาดว่าในปี 65 ธุรกิจการบินจะเริ่มฟื้นตัว โดยคาดวังจะมีจำนวนผู้โดยสาร 2.6 ล้านคน หรือฟื้นขึ้นมาที่ประมาณ 40% ของปี 2562 ซึ่งเป็นช่วงก่อนเกิดสถานการณ์การระบาดไวรัสโควิด-19 ที่มีจำนวนผู้โดยสาร 5.8 ล้านคน ขณะที่ปี 64 มีจำนวนผู้โดยสาร 5.4 แสนคน ส่วนอัตราขนส่งผู้โดยสาร (Load Factor) ในปี 2565 คาดไว้ที่ 65% จากปี 2564 อยู่ที่ 58.6% ขณะที่ในปี 2562 มี Load Factor อยู่ที่ 68.1%
ทั้งนี้บริษัทคาดว่าธุรกิจการบินฟื้นตัวมา 40-50% จากช่วงก่อนเกิดโควิดหรือในปี 62 หลังจากอัตราการฉีดวัคซีนเพิ่มขึ้นเชื่อว่าจะควบคุมการระบาดโควิดได้ดีขึ้น จะทำให้ธุรกิจการบินดีขึ้นจากที่มีผู้คนที่เดินทางมากขึ้น โดยเริ่มเห็นแนวโน้มดีขึ้นในไตรมาส 4/64 ส่วนสถานการณ์สงครามรัสเซียและยูเครน คาดว่าจะทำให้นักท่องเที่ยวยุโรปลดลง ซึ่ง BA มี Code Share กับสายการบินเอโรฟล็อทของรัสเซีย แต่ยังมีรายได้ในสัดส่วนน้อยอยู่
“แนวโน้มผลประกอบการในปี 2565 เราคาดหวังว่าจะดีขึ้น สงครามน่าจะจบในเร็ววัน และเป้าหมายของปี 2565 อยากให้ได้ 40-50% ของปี 62 ถ้ามีเที่ยวบิน 3 หมื่นไฟลท์ มีรายได้ 2.5-2.6 พันล้านบาท เราก็จะพยายามในสถานการณ์ที่เป็นอยู่ในปัจจุบัน”นางสาวลีฬภัทร กล่าว 
สำหรับกลยุทธ์ที่จะประคองธุรกิจให้เดินหน้าต่อไปได้ โดยจะทยอยเพิ่มเส้นทางการบินจากจุดที่บริษัทมีสนามบินอยู่ คือสนามบินสมุย โดยในตารางบินฤดูร้อนที่อยู่ในช่วงไตรมาส 2-3 จะเปิดเส้นทางบิน สมุย-ฮ่องกง, กรุงเทพ-เสียมเรียบ, สมุย-เชียงใหม่  รวมถึงเส้นทางในประเทศ ส่วนมัลดีฟส์ คาดว่าจะเริ่มบินในตารางบินฤดูหนาวนี้ ต้องมีความต้องการเดินทาง และขึ้นกับสถานการณ์โควิด